[{"text_idx": "#000001", "text": "Mi gafodd rhaglen am fywyd Jason, 'Gangster Cymraeg' o Wynedd, ymateb rhyfeddol pan gafodd hi ei darlledu ar BBC Radio Cymru yn gynharach yn 2015. Cyn iddo dreulio cyfnod yn y carchar, roedd Jason yn ennill miloedd o bunnoedd bob wythnos oherwydd ei fod yn gwerthu cyffuriau yn anghyfreithlon."}, {"text_idx": "#000002", "text": "Rwan, mae Aled Hughes, gohebydd y rhaglen wreiddiol, wedi mynd yn o\u0302l at y stori er mwyn cael golwg ar effaith gweithgareddau'r gwerthwyr cyffuriau ar fywyd Cymro ifanc arall. Mae'n rhannu ei argraffiadau gyda Cymru Fyw:"}, {"text_idx": "#000003", "text": "Ar o\u0302l darlledu'r rhaglen wreiddiol o 'Gangster Cymraeg' ar Radio Cymru, roeddan ni fel ti\u0302m cynhyrchu yn teimlo fod yna rywbeth ar goll. Doedd gwrando ar fywyd Jason, y dealer, yn gwerthu cocaine ac yn casglu hyd at \u00a37,000 yr wythnos ddim yn ddigon. Roedd yn rhaid i ni feddwl am ffordd i ddangos ochr arall y geiniog."}, {"text_idx": "#000004", "text": "Tra'r oedd Jason yng Ngwynedd yn gwerthu cyffuriau, yn gwario miloedd ar filoedd a'n gallu fforddio y petha' gora' - menthyg pres fel ag y gallai, fesul \u00a35 gan ei fam os oedd o'n lwcus, yr oedd Ed Thomas."}, {"text_idx": "#000006", "text": "\"Mi ddoth y ffo\u0302n... yn dweud bod o 'di ffendio fo 'di marw ar lawr y kitchen - ac mi oedd y paramedics a'r police a'r rheina yna yn cau gadael i fi ei weld o - am bod o wedi decomposio de."}, {"text_idx": "#000007", "text": "\"Be' oeddan nhw'n ddeud oedd 'i fod o wedi cymeryd heroin, pob math o dabledi - o'dd o wedi decomposio gymaint roedd 'na waed yn dod o'i ll'gada a'i glustia'. Ma'n gollad mawr i ni...\""}, {"text_idx": "#000008", "text": "Disgrifiad o\u2019r llun, Mae gwerthiant cyffuriau anghyfreithlon yn fusnes enfawr yn y DU"}, {"text_idx": "#000009", "text": "Yn y rhaglen mi fyddwn ni unwaith eto yn clywed stori Jason, ond y tro yma mi rydan ni wedi gweu ochr arall y byd cyffuriau i'w stori. Dydi Jason ddim yn adnabod Rhiannon. Dydi Rhiannon ddim yn adnabod Jason."}, {"text_idx": "#000010", "text": "Yr unig beth sy'n eu cysylltu ydi'r byd cyffuriau anghyfreithlon. Yr un peth sydd wedi chwalu bywydau'r ddau ohonyn nhw."}, {"text_idx": "#000011", "text": "Yng ngeiriau Rhiannon: \"Mae 'na gymaint o betha' wedi digwydd. Plant, teulu, mama' - 'di ffendio'u plant nhw 'di marw o achos y cyffuriau - ond fedra neb egluro sud beth ydi o tan mae o wedi digwydd iddyn nhw. Es i lawr allt, es i ar anti-depressants, do'n i'n methu cysgu.\""}, {"text_idx": "#000012", "text": "Ac mi ddaw'r eironi brwnt o'r ochr arall, gan Jason: \"Dwi 'di byw y gangster life, luxury life, - 'wbath o ni isho o ni'n ga'l o ia - but - o'n i'n gorfod gneud i fyny am y peth yn carchar a dydi o ddim werth o ia - 'sa well gin i fod ar do\u0302l a dim pres at all - na mynd i'r ge\u0302m yna eto - 'chos di o ddim werth o ia - coeliwch chi fi.\""}, {"text_idx": "#000013", "text": "Fyddwn ni byth yn gwybod faint o broblem yn union ydi hi - ond yn y Gymru wledig a'r Gymru drefol - dwi'n hyderus iawn yn dweud bod cyffuriau yn parhau i ddifetha a chwalu bywydau."}, {"text_idx": "#000014", "text": "Yr un peth sy'n gwbl glir ar o\u0302l gweithio ar y stori yma ydi nad oes yna neb yn ennill ar naill ochr y gadwyn gyffuriau. Mae'r ddwy stori, am resymau cwbl wahanol, yn llawn tristwch a thor-calon."}, {"text_idx": "#000019", "text": "Cynghorwyr wedi teimlo'n 'anniogel' mewn cyfarfod"}, {"text_idx": "#000024", "text": "Fideo: Rhyddhau hanner miliwn o glipiau archif"}, {"text_idx": "#000031", "text": "Cysylltwch a\u0302 niTabledi a ffonau symudolHefyd yn Gymraeg"}]